**OBAVEŠTENJE O OBRADI PODATAKA O LIČNOSTI**

**PUTEM KAMERA NA RASHLADNIM VITRINAMA**

1. **Opšte napomene**
2. Privredno društvo COCA-COLA HELLENIC BOTTLING COMPANY-SRBIJA, INDUSTRIJA BEZALKOHOLNIH PIĆA DOO BEOGRAD (ZEMUN), sa sedištem na adresi Batajnički drum 14-16, Beograd (Zemun), sa matičnim brojem 07462905, mejl adresa: reception.belgrade@cchellenic.com („**CCHBC**“, „**Rukovalac**“ ili „**mi**“), vlasnik je rashladnih vitrina koje se postavljaju u maloprodajnim objektima i koje isključivo služe za izlaganje proizvoda iz portfolija CCHBC.
3. Pojedine rashladne vitrine opremljene su naprednom tehnologijom za sačinjavanje fotografija u zadatim vremenskim intervalima, sa ciljem prikupljanja statističkih podataka komercijalne prirode, i to podataka o našim proizvodima, njihovom izlaganju i odnosu sa trgovcima na malo.
4. Konkretno, radi se o digitalnim kamerama sa detektorom pokreta koje omogućavaju pravljenje fotografija kada se vrata rashladne vitrine otvaraju, odnosno zatvaraju. Radi izbegavanja sumnje, kamere ne sačinjavaju video-zapise.
5. Namena ovih kamera je pravljenje fotografija unutrašnjosti rashladne vitrine, kako bismo na brz i pouzdan način došli do napred pomenutih statističkih podataka. Pojašnjenja radi, ovi statistički podaci ni na koji način ne podrazumevaju podatke o ličnosti, poput podataka o sklonostima i navikama potrošača.
6. Iako to nije namena ovih kamera, postoji mogućnost da prilikom otvaranja, odnosno zatvaranja vrata rashladne vitrine, lica koja preduzimaju tu radnju budu slučajno fotografisana. Takva mogućnost je malo verovatna, ali se ne može u potpunosti isključiti.
7. Sačinjene fotografije mogu prikazivati delove tela na način koji bi pojedinca činio neprepoznatljivim, ali nije moguće isključiti mogućnost ni da lice bude prikazano na način koji ga čini prepoznatljivim.
8. Sve sačinjene fotografije se najkasnije u roku od 48 časova sistemski proveravaju u postupku koji je potpuno automatizovan i ne zahteva ljudsku intervenciju. Ukoliko se utvrdi da fotografije prikazuju delove tela na način koji pojedinca čine prepoznatljivim, one se odmah trajno brišu i podaci o ličnosti se dalje ne obrađuju.
9. Na opisani način može doći do obrade podataka o ličnosti u vidu kratkotrajnog beleženja fotografskog zapisa na osnovu kojeg je moguće identifikovati određeno lice, a koja obrada se opisuje kao sporadična, nenameravana i privremena.
10. Stoga, imajući u vidu moguću obradu podataka o ličnosti, u svojstvu rukovaoca podacima o ličnosti u skladu sa Zakonom o zaštiti podataka o ličnosti (Službeni glasnik RS br. 87/2018) („**ZZPL**“), sačinili smo ovo obaveštenje kako bismo Vam pružili sve informacije u vezi sa eventualnom obradom Vaših podataka o ličnosti, te Vas molimo da ga detaljno pročitate.
11. **Informacije o obradi podataka o ličnosti**

|  |  |
| --- | --- |
| **PODACI KOJI SE OBRAĐUJU:** | Fotografski zapis lika ili drugog dela tela pojedinca koji ga čini prepoznatljivim. |
|  |  |
| **SVRHA OBRADE:** | Prikupljanje statističkih komercijalnih podataka o proizvodima Rukovaoca, njihovom izlaganju i odnosu sa trgovcima na malo, gde se obrada u vidu kratkotrajnog beleženja fotografskog zapisa pojedinca može izuzetno desiti. |
|  |  |
| **PRAVNI OSNOV OBRADE:** | Legitimni interes Rukovaoca u smislu odredbe člana 12. stav 1. tačka 6) ZZPL da na jednostavan i pouzdan način prati i verifikuje sadržaj rashladnih vitrina namenjenih isključivo za izlaganje proizvoda iz portfolija Rukovaoca, te da na taj način vrši analizu prodaje na određenim prodajnim mestima, kao i realizaciju poslovnog odnosa sa direktnim i indirektnim kupcima. |
|  |  |
| **PRIMAOCI PODATAKA:** | Fotografije su prvenstveno namenjene za korišćenje od strane CCHBC. U aktivnostima koje se odnose na korišćenje predmetne tehnologije mogu nam pomagati naši partneri (poput pružaoca usluge skladištenja u cloud-u). Rukovalac obezbeđuje da sa primaocima podataka budu zaključeni odgovarajući ugovori (ugovor o otkrivanju podataka o ličnosti, ugovor o obradi podataka o ličnosti i dr.), kojima se naročito uređuje postupanje sa podacima, mehanizmi zaštite podataka o ličnosti i odgovornosti. |
|  |  |
| **PRENOS PODATAKA U DRUGE DRŽAVE:** | Vaši podaci o ličnosti će se prevashodno obrađivati na teritoriji Republike Srbije. Dodatno, sve sačinjene fotografije se pohranjuju na server platforme MS Azure, gde se vrši provera fotografija. Platformom MS Azure upravlja kompanija Microsoft, a pomenuti server je lociran u Republici Irskoj, u Evropskoj uniji.  Sa tim u vezi, ističemo da se u konkretnom slučaju prenos podataka o ličnosti vrši na osnovu primerenog nivoa zaštite u smislu ZZPL, imajući u vidu da je navedena država potpisnica Konvencije Saveta Evrope o zaštiti lica u odnosu na automatsku obradu ličnih podataka, te je obuhvaćena Odlukom Vlade Republike Srbije o Listi država, delova njihovih teritorija ili jednog ili više sektora određenih delatnosti u tim državama i međunarodnih organizacija u kojima se smatra da je obezbeđen primereni nivo zaštite podataka o ličnosti (Službeni glasnik RS br. 55/2019). |
|  |  |
| **ROK ČUVANJA PODATAKA:** | Sačinjene fotografije se u roku od 24 časa prenose sa kamere na platformu MS Azure, nakon čega se automatski brišu sa kamere.  Fotografije za koje je proverom utvrđeno da sadrže prepoznatljive delove tela pojedinca brišu se najkasnije u roku od 48 časova. |
|  |  |
| **PRAVA U VEZI SA OBRADOM:** | U skladu sa ZZPL, imate pravo na: pristup podacima; brisanje podataka; ograničenje obrade; pravo na pritužbu (koja se podnosi Povereniku za informacije od javnog značaja i zaštitu podataka o ličnosti, Bulevar kralja Aleksandra 15, Beograd, Republika Srbija, kontakt telefon: +381 11 3408 900, faks: +381 11 3343 379, mejl: office@poverenik.rs).  S obzirom na to da se radi o automatizovanoj obradi koja se odvija u vrlo kratkom periodu, napominjemo da tehnički nisu ostvariva sva prava garantovana ZZPL-om. |
|  |  |
| **OBAVEZA DAVANJA PODATAKA:** | Ne postoji obaveza davanja podataka o ličnosti. Beleženje fotografskog zapisa lika se, po pravilu, izbegava uobičajenim načinom korišćenja rashladne vitrine, odnosno njenih vrata. |